ธ.กรุงเทพ ปรับอัตราดอกเบี้ย
ธนาคารกรุงเทพปรับอัตราดอกเบี้ยเงินฝากประจำทุกระยะเวลา เพิ่มขึ้นสูงสุด 0.250% มีผล 1 ก.ย.นี้
31 ส.ค. 2554

ธนาคารกรุงเทพปรับอัตราดอกเบี้ยเงินฝากประจำทุกระยะเวลา เพิ่มขึ้นสูงสุด 0.250% มีผล 1 ก.ย.นี้
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ เปิดเผยว่า ธนาคารได้มีปรับอัตราดอกเบี้ยเงินฝากและเงินกู้ทุกประเภท ซึ่งเป็นการปรับเพิ่มขึ้นทั้ง 2 ด้าน โดยเงินฝากประจำ ทั้งประเภทบุคคลธรรมดา นิติบุคคลไม่แสวงหากำไร และนิติบุคคลอื่น เพิ่มขึ้นสูงสุด 0.250% โดย เงินฝากประจำ 14 วัน ปรับจาก 1.875-2.250% เป็น 2.000-2.375% เงินฝากประจำ 30 วัน จาก 1.875-2.250% เป็น 2.000-2.375% เงินฝากประจำ 3 เดือน จาก 1.875-2.000% เป็น 2.000-2.250% เงินฝากประจำ 6 เดือน จาก 2.125-2.375% เป็น 2.375-2.625% เงินฝากประจำ 12 เดือน จาก 2.500-2.750% เป็น 2.750-3.000% เงินฝากประจำ 24 เดือน จาก 3.000% เป็น 3.125% เงินฝากประจำ 36 เดือน จาก 3.250% เป็น 3.375% 
สำหรับอัตราดอกเบี้ยสินเชื่อลูกค้ารายใหญ่ชั้นดี ประเภทเงินกู้แบบมีระยะเวลา (Minimum Loan Rate) หรือ MLR จาก 7.125% เป็น 7.250% อัตราดอกเบี้ยสำหรับลูกค้ารายใหญ่ชั้นดี ประเภทเงินเบิกเกินบัญชี (Minimum Overdraft Rate) หรือ MOR จาก 7.375% เป็น 7.500% และอัตราดอกเบี้ยสำหรับลูกค้ารายย่อยชั้นดี (Minimum Retail Rate) หรือ MRR จาก 7.875% เป็น 8.000% โดยทั้งหมดมีผลเริ่มใช้ตั้งแต่วันที่ 1 กันยายน 2554